Согласно програмата за култура за 2022 година, усвоена со Одлука на Совет на општина Битола, Бр.09-156/29, усвоена на 27.12.2021 година,

**Општина Битола**

**објавува**

**Јавен повик за учество во програмата на**

**Битолско културно лето**

**„БИТ ФЕСТ 2022“**

Општина Битола,оваа година по 14-ти пат го организира Битолското културно лето „БИТ ФЕСТ“.

**Предмет на јавниот повик** – кофинансирање на манифестации и проекти од областа на културата:

- музичка и музичко – сценска уметност

- театар

- ликовна уметност

- видео, фото, филмска уметност

- литература

- фолклор

- нови уметности

Вкупниот износ на средства кои се предвидени со овој повик е 8 000 000 денари. Општина Битола го задржува правото да ја смени оваа сума (намали или зголеми) во зависност од интересот и квалитетот на доставени апликации на овој повик.

**Право на учество на јавниот повик** имаат сите заинтересирани субјекти, физички лица, правни лица, Здруженија на граѓани, владини организации и јавни установи од областа на културата (со седиште во Општина Битола). Ако апликантот е со седиште во друга општина, проектот/активноста треба да биде одржана на територија на општина Битола.

Со цел, поддршка и промоција на традиционалните настани и дисперзија на културните случувања на различни локации во Општината, приоритет ќе имаат традиционалните манифестации и предлог настаните кои ќе се одржат на алтернативен простор, соодветно на комплетноста на апликационата форма.

Организаторите на културните настани и манифестации кои се дел од програмата за култура, усвоена од Советот на општина Битола, немаат право да аплицираат на овој повик, а нивните манифестации ќе бидат дел од Програмата на „БИТ ФЕСТ 2022“.

**Потребни документи за пријавување за правни лица:**

**-** Барање (Апликација)

- Копија од Решение за регистрација

- Копија од Тековна состојба од Централен регистар не постара од 3 месеци

- Изјава од овластено лице на апликантот, дека по реализацијата на активноста до Општина Битола ќе се достават наративен извештај со фотографии и финансиски извештај - докази за направените трошоци (копии од фактури, фискални сметки со сметкопотврди, налози за плаќање од банка) во текот на активноста (Проектот) заверена на нотар (во оригинал)

**Потребни документи за физички лица:**

**-**Барање (Апликација)

-Изјава дека по реализацијата на активноста до Општина Битола ќе се достават наративен извештај со фотографии и финансиски извештај - докази за направените трошоци (копии од фактури, фискални сметки со сметкопотврди, налози за плаќање од банка) во текот на активноста (Проектот) заверена на нотар (во оригинал)**.**

**Критериуми за оценување на проектите:**

- Опис на Проект/Програмата/активноста – максимум 30 бода (предлог проектите кои се однесуваат на традиционални настани/манифестации или согласно описот ќе понудат квалитетни културни содржини на алтернативен простор ќе имаат предност при оценувањето на доставените апликации)

- Биографија или профил на апликантот (реализирани проекти и минато искуство) – максимум 30 бода

- Релевантност на проектот и степенот на влијание врз квалитетот на културниот живот на општина Битола – максимум 20 бода

-Финансиски план (буџет) – активностите се соодветно изразени во буџетот – максимум 20 бода

Општина Битола, го задржува правото да достави покана за учество до афирмирани изведувачи од земјата или странство, поради искажан интерес/барање од граѓани, а после донесеното мислење од страна на Комисијата за оценување, избор на прифатени апликации и изработка на програмата за Битолското културно лето „БИТ ФЕСТ 2022“. За реализацијата на овие настани, одделението за јавни дејности ќе изготви комплетен извештај.

Висината на износот со кој финансиски ќе бидат поддржани прифатените проекти, ќе биде одлука на комисијата, согласно извршеното бодување и комплексноста на предлог проектот (апликацијата). Одобрените финансиски средства на апликантот чиј проект ќе биде одобрен, ќе бидат исплатени по реализацијата на настанот/проектот и доставениот извештај, најдоцна до 31.12.2022.

Апликацијата за учество во програмата на „БИТ ФЕСТ 2022“ мора да биде пополнета на компјутер (пријави напишани на рака нема да бидат прифатени) и да биде поднесена на македонски јазик. Апликацијата е достапна на веб страницата на Општина Битола **www.bitola.gov.mk**

Повикот трае од 25.05.2022 до 06.06.2022 до 15.30 часот.

Краен рок за поднесување на апликацијата со прилозите во 1 примерок е понеделник 6 јуни 2022 год. до 15.30 часот. Овој краен рок е валиден и за апликациите со прилозите доставени лично (на рака), пратени преку пошта или курирска служба. Сите апликации со прилозите мора да бидат примени од страна на општина Битола пред крајниот рок (а не само пратени). Датумот на испраќање нема да биде земен предвид.

Апликацијата со прилозите која е поднесена лично, преку пошта или курирска служба мора да биде доставена пред истекот на крајниот рок на следнава адреса: Општина Битола, Булевар 1 Мај бр.61, Битола, со назнака за „БИТ ФЕСТ 2022“ или по електронски пат на e-mail: culture@bitola.gov.mk

Ненавремена, нецелосна и неуредна документација нeма да биде предмет на разгледување од страна на Комисијата.

Одлуката на Комисијата за оценување, избор на прифатени апликации и изработка на програмата за Битолското културно лето „БИТ ФЕСТ 2022“е конечна.

Апликантите коишто имаат забелешки на процесот или оценувањето, може да поднесат барање за појаснување до Општина Битола, кое мора да биде во пишана форма, во рок од 10 дена по известувањата за доделени средства, а треба да се поднесе во Архивата на Општина Битола или на електронската адреса culture@bitola.gov.mk

Телефон за контакт 047 208 339 или 047 208 347

Бр.08-548/3 Општина Битола

25.05.2022